ПРОЕКТ
НАРЕДБА
за условията и реда за възстановяване на административните разходи, свързани с управлението на Системата за търговия с емисии на Европейския съюз

Издадена от министъра на околната среда и водите., обн., ДВ, бр. ……. от ………. г. 

Глава първа
ОБЩИ ПОЛОЖЕНИЯ
Чл. 1. (1) С тази наредба се определят условията и реда за възстановяване на административните разходи, извършвани от компетентните органи при управлението на Системата за търговия с емисии на Европейския съюз (СТЕ на ЕС).
(2) Компетентни органи по ал. 1 са:
1. Министерство на околната среда и водите (МОСВ), представлявано от министъра на околната среда и водите или оправомощено от него длъжностно лице; 
2. Изпълнителната агенция по околна среда (ИАОС), представлявана от изпълнителния директор или оправомощено от него длъжностно лице;
(3) Наредбата урежда:
1. видовете административни разходи;
2. реда за възстановяване на административни разходи;
3. отчетността и съхранението на документите.
(4) На възстановяване подлежат само административните разходи, извършвани от компетентните органи при управлението на СТЕ на ЕС, които са възложени, извършени и отчетени законосъобразно при спазване на финансово счетоводната дисциплина.
(5) За административните разходи, които не отговарят на условията на ал.4 се отказва възстановяване.

Глава втора
ВИДОВЕ АДМИНИСТРАТИВНИ РАЗХОДИ
Чл. 2. На възстановяване подлежат следните видове административни разходи:
1. разходи за възнаграждания и задължителни осигурителни вноски за сметка на работодателя за служители на МОСВ и на ИАОС, в чиито длъжностни характеристики има задължения, свързани с управление на СТЕ на ЕС;
2. разходи за оборудване на работни помещения за служителите  по т.1;
3. разходи за поддръжка, развитие и киберсигурност за администриране на Националния регистър за търговия с квоти за емисии на парникови газове по чл. 59 на ЗОИК;
4. разходи свързани с извършване на контролни дейности в рамките на СТЕ на ЕС;
5. разходи, произтичащи от участие в комитети, работни групи и работни срещи, свързани с текущото прилагане, развитието или бъдещото изменение на правната рамка на СТЕ на ЕС;
6. разходи за обучения и повишаване на квалификацията, свързани със СТЕ на ЕС, на служителите по т.1;
7. разходи за външни услуги, свързани с предоставяне на юридическа и техническа помощ, пряко свързани със СТЕ на ЕС. 

Глава трета
РЕД ЗА ВЪЗСТАНОВЯВАНЕ НА РАЗХОДИТЕ
Чл. 3. (1) Административните разходи по чл. 2 се възстановяват от Предприятие за управление на дейностите по опазване на околната среда (ПУДООС) два пъти годишно, както следва:
1. за извършените разходи в периода от 01.01 до 30.06 на съответната година, в срок до 30 септември на текущата година;
2. за извършените разходи в периода от 01.07 до 31.12. на съответната година, в срок до 31 март на следващата година.
(2) Възстановяването на разходите се извършва въз основа на искания за възстановяване на административни разходи, подадени от министъра на околната среда и водите или оправомощено от него длъжностно лице и изпълнителния директор на ИАОС или оправомощено от него длъжностно лице. Исканията за възстановяване на административни разходи се подават до края на м. юли на съответната година за периода по ал.1 т.1 и до края на м. януари за периода по ал.1, т.2.   
(3) Когато общият размер на признатите за възстановяване административни разходи надвишава наличния финансов ресурс за съответния период, средствата се разпределят между МОСВ и ИАОС пропорционално на размера на признатите разходи, посочени в подадените искания.
(4) Искането за възстановяване на административните разходи съдържа опис на извършените разходи, придружен с разходооправдателни документи, доказващи извършения разход и е в съответствие с Приложение №1.
(5) Предприятието за управление на дейностите по опазване на околната среда разглежда исканията и се произнася в срока по ал.1, т.1 и т.2, като в случай на необходимост от допълнителни документи и/или информация, МОСВ и ИАОС са длъжни да представят същата в срок до 15 дни, от получаване на уведомление за необходимост от представяне на допълнителни документи и/или информация. 
(6) В случаите по ал. 5, сроковете по ал. 1 се удължават със срока за представяне на допълнителни документи и/или информация. При непредставяне на изисканите документи и/или информация в определения срок, ПУДООС отказва възстановяване на недоказаните разходи.
(7) Искания извън сроковете по ал. 2 не се разглеждат.
Чл. 4. (1) Когато стойността на исканията за възстановяване на административните разходи за съответната година надвишава наличния ресурс до 0,1 на сто от приходите от продажба на търг на квоти по бюджета на ПУДООС, възстановяването на разходите се извършва до стойността на  наличния ресурс.
(2) Невъзстановените разходи остават за сметка на МОСВ и ИАОС.
(3) Не се допуска прехвърляне на невъзстановени разходи за възстановяване към следващи календарни години.
Чл. 5. След възстановяване на административните разходи за съответната година на МОСВ и ИАОС, при наличие на неусвоени средства от ресурса до 0,1 на сто от приходите от продажба на търг на квоти по бюджета на ПУДООС, то същите се превеждат до 30 април на следващата година на Фонд "Сигурност на електроенергийната система".

Глава четвърта
ОТЧЕТНОСТ
Чл. 6. Предприятието за управление на дейностите по опазване на околната среда поддържа информация за одобрените и отказани искания по чл.3, ал.2, в съответствие с Приложение №2.
Чл. 7. Предприятието за управление на дейностите по опазване на околната среда, МОСВ и ИАОС осигуряват пълна отчетност и съхранение на документацията за срок от 10 години.

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Тази наредба се издава на основание чл. 55, ал. 2 от Закона за ограничаване изменението на климата.
§ 2. Наредбата влиза в сила от деня на обнародването ѝ в „Държавен вестник“.
§ 3. Еднократно:
· За административните разходи извършени в периода от 03.10.2025 г. до приемането на Наредбата, искания за възстановяване на административни разходи се подават в ПУДООС в едномесечен срок от приемането на настоящата наредба. 
· За разходи от приемането на наредбата до първия настъпил период по чл.3, ал.1, искания за възстановяване на административни разходи се подават в ПУДООС в съответствие с чл.3, ал.1, т.1 и т.2.
ПРИЛОЖЕНИЯ:
Приложение № 1 към чл. 3, ал.4: Съдържание на искане за възстановяване на административни разходи
1. Наименование на заявителя ………………………………………………………………..
2. ЕИК и адрес на управление…………………………………………………………………
3. Лице за контакт и телефон/имейл за връзка……………………………………………….
4. Период на разходите: 
· 4.1. януари – юни 20…
· 4.2.  юли- декември 20 ...
5. Размер на искането: ……………………………………………………………………..EUR
6. Банкова сметка, по която да се възстановят разходите:…………………………………….
7. Основание на разходите с опис на приложените документи, заверени „Вярно с оригинала“ или „Вярно с електронно подписания документ“ (фактури, договори, протоколи, ведомости, рекапитулации, длъжностни характеристики, платежни нареждания, банкови извлечения и др.):

	Чл.2. т.2

	Общо :
	



8. [bookmark: _GoBack]Декларация от директора на дирекция „Политика по изменение на климата“ при МОСВ или от директора на дирекция „Ограничаване на изменението на климата и инвентаризация на емисии“ при ИАОС за удостоверяване на съответствието на извършените разходи свързани с управлението на Системата за търговия с емисии на Европейския съюз с допустимите разходи по чл.2.
9. Дата / подпис.

Приложение № 2 към чл. 6: Съдържание на информацията за исканията 
1. №
2. Заявител:
3. ЕИК  и адрес на управление:
4. Лице за контакт и телефон/имейл за връзка:
5. Период на разходите:
6. Размер на искането:
7. Одобрен размер (с обосновка в случай на корекции):
8. Възстановен размер на разходите:
9. Дата на изплащане: 

